Boer skiet verdagtes in sy huisArgieffoto ŉ Boer van Schweizer-Reneke in Noordwes het Woensdagoggend op vier mans losgebrand nadat hulle op sy plaas oortree en sy skoonma met ŉ vuurwapen aangehou het. Brig. Thulani Ngubane, woordvoerder van die polisie, sê die vier mans het vroegoggend in ŉ swart Nissan Navara-bakkie by die plaas in Amalia aangekom. Hulle het aan die man se skoonma, wat buite die huis was, gesê hulle wil skape koop. Hy sê drie van die mans is in die huis in terwyl die ander man ŉ vuurwapen te voorskyn gebring en die skoonma ook in die huis in gedwing het. Volgens Ngubane het die boer die mans in die huis betrap en sy eie vuurwapen uitgepluk en op hulle losgebrand. Hy het een van die mans in die bors geskiet en die ander een in die gesig. Die verdagtes het met die Nissan Navara-bakkie gevlug. Lede van die gemeenskap is in kennis gestel en boere het die verdagtes agternagesit. Die verdagtes het kort voor Schweizer-Reneke langs die pad stilgehou en te voet gevlug. Die polisie het die twee gewonde verdagtes in hegtenis geneem, maar die ander twee verdagtes het ontsnap. Ngubane sê die gewonde verdagtes is na ŉ plaaslike hospitaal geneem waar hulle onder polisiebewaking behandeling ontvang. Die verdagtes, onderskeidelik 34 en 38 jaar oud, sal binnekort in die Schweizer-Reneke-landdroshof verskyn.